चिंतन की प्रक्रिया दिखती नहीं है किंतु अंतस्तल पर अंकित चित्रों के द्वारा अग्रसर होती है। जिस प्रकार स्वप्न में बिंब बनते हैं और चित्रभाषा के माध्यम से जीवन-कथा संवेदनाओं में साकार हो जाती है, ठीक उसी प्रकार चिंतन की प्रक्रिया भी बिंबों के आधार पर चलती है। चिंतन की प्रक्रिया उतनी ही प्राकृतिक है, जितने प्राकृतिक हमारे सपने हैं। स्वप्न और चिंतन में इतनी समानता है कि चिंतन को जागरित अवस्था का स्वप्न और स्वप्न को निद्रावस्था का चिंतन कहा जा सकता है।